Jamalin piiri

Jamalin piiri () on kuntatason hallinnollinen alue Jamalin niemimaalla, Jamalin Nenetsian autonomisen piirikunnan pohjoisosissa Pohjois-Venäjällä. Piirin pinta-ala (117  410 km2) on suuri, mikä vastaa runsasta kolmasosaa koko Suomen alueesta. Kuntakeskuksena toimii Jar-Salein kylä piirin eteläosissa Obinlahden rannalla. 

Kunnallispiiri rajoittuu lännessä ja pohjoisessa Karanmereen, idässä ja etelässä Obinlahteen, lounaassa Priuralskin piiriin. Piiriin kuuluu myös muutamia Karanmeren ja Obinlahden saaria. Saarista suurin on Jamalin niemimaan pohjoispuolella sijaitseva Belyi.

Piirin kunnat ja väestö

Jamalin piirin pysyvien asukkaiden määrä oli vuoteen 2010 saakka kasvanut melko maltillisesti, erityisesti kun tilannetta verrataan autonomisen piirikunnan keskiosien aiemmin tuotantoon otettujen kaasukenttien alueisiin. Vuonna 1959 Jamalin piirissä asui 8 245, vuonna 1970 9 727, vuonna 1979 12 641, vuonna 1989 15 029 ja vuonna 2002 kaikkiaan 14 918 henkeä.

Piirin yhteenlaskettu asukasluku oli 2010 väestönlaskennan mukaan 16 310 henkeä. Jamalin piiri jakautuu paikallishallinnossa kuuteen maalaiskuntaan. Asukkaista 46 henkeä kirjattiin maalaiskylien (kuntien) ulkopuolella asuviksi (tällaisia voivat olla esimerkiksi porojensa mukana paikasta toiseen muuttavat taloudet). Maalaiskunnat ovat vuoden 2010 asukaslukuineen:
 Mys-Kamennyin maalaiskunta ('Kamennyiniemen' maalaiskunta), 1 716 asukasta,
 Novyi Portin (kylän) maalaiskunta, 1 780 as.,
 Panajevskin (kylän) maalaiskunta, 2 265 as.,
 Sjojahan (kylän) maalaiskunta 2 605 as.,
 Salemalin (kylän) maalaiskunta 970 as. ja
 Jar-Salen maalaiskunta, 6 928 asukasta, joista Jamalin piirin keskuksena toimivassa Jar-Salen kylässä (taajamassa) 6 486 asukasta.

Jamalin piirissä sijaitsee lisäksi muun muassa Gazpromin syrjäinen, mutta merkitykseltään kasvava, arktinen Bovanenkovon tuotantotaajama, joissa työskentelee useita tuhansia ihmisiä. Tuotantotaajaman asukkaat ovat merityön tapaan töissä kausittain ja tyypillisesti kirjoilla muualla, eikä heitä siksi näy asukastilastoissa. 

Petrokemian tuotannon laajeneminen tälle arktiselle alueelle paitsi lisää väestöä, myös muuttaa kansallisuusjakaumaa. Vielä 1989 väestönlaskennassa piirin suurin väestöryhmä oli yhä alkuperäisasukkaisiin kuuluvat nenetsit.

Talous

Seudulla on lukuisia maakaasu-, öljy- ja kaasukondensaattikenttiä, joista tunnetuimpiin kuuluu 2010-luvun alkupuolella avattu ja tuotantoon otettu Bovanenkovo, josta alkunsa saava 1 100 kilometrin maakaasun siirtoputkisto liittyy aiempaan kaasuputkiverkkoon Komin tasavallassa. 2010-luvun puolivälissä tuotantoon otettiin Novyi Portin (Novoportovskojen) öljy- ja kaasukenttä, josta öljyä kuljetetaan putkitse ensin 105 kilometriä pohjoiseen Mys-Kamennyin (Kamennyiniemi) kylän seudulle ja sieltä 10,5 kilometriä merellä arktiseen meriöljyterminaaliin. Jamalin piiri on kasvamassa erittäin merkittäväksi petrokemian raaka-aineiden tuotantoalueeksi; alueen luonnonrikkauksien tutkimus- ja tuotanto-oikeudet kuuluvat pääsääntöisesti Gazpromille, jonka Jamalin megaprojektin keskeinen osa on juuri Jamalin niemimaan ja sitä ympäröivän matalan merialueen tuotannon kehittäminen.

Liikenneyhteyksiä
Kaasu- ja öljykenttien etsiminen ja käyttöönotto on edesauttanut liikenneyhteyksein kehittymistä. Arktiset olot tuovat kuitenkin haasteita liikenneväylien kunnossapidolle. Suurin osan piirin alueesta on taigaa tai subarktista tai arktista tundraa ilman valmiita tieyhteyksiä. Karameri on jäässä suurimman osan vuodesta.  
 maantie- ja rautatieyhteydet
 lentokentät mm. Bovanenkovo, Sabettan lentoasema
 satamat mm. Novyi Port, Sabetta (Sjojaha)

Lähteet

Aiheesta muualla
 Jamalin piirin sivut  (mo-yamal.ru)
 Jamalski raion - lyhyesti   (yamal.ru)
 GeoPortal - Karta (zoomattava, sisältöä valittavissa)   (map.yanao.ru)
 Jamalo-Nenetski avtonomnyi okryg: Potštovnyje indeksy - Jamalski raion 
 Jamalo-Nenetski avtonomnyi okryg: Telefonnyje kody 
 Gazprom Neftin kuvia Mys-Kamennyin kylän seudulla olevasta arktisesta meriöljyterminaalista ja rannan petrokemiallisen teollisuuden rakenteista, jotka palvelevat Novoportovskojen (Novyi Portin seudun) öljy- ja kaasukentän vientiä (5/2016)   (gazprom-neft.com)